recursal/SuperWikiNEXT-32B huggingface dataset:
**Jeffery Matthew Taylor** (s. 23. toukokuuta 1989 Norrköping, Ruotsi) on ruotsalais-yhdysvaltalainen koripalloilija, joka edustaa Espanjan Liga ACB:n Real Madridia ja Ruotsin koripallomaajoukkuetta. Pelipaikaltaan 201-senttinen ja 102-kiloinen Taylor on pieni laitahyökkääjä.

Ura
---

### Seurajoukkueura

Vanderbiltin yliopiston Commodores-joukkueessa yliopistokoripalloa vuosina 2008-2012 pelannut Taylor varattiin NBA:han vuonna 2012 numerolla 31 Charlotte Bobcatsin toimesta. Ensimmäisellä kaudellaan hän pelasi NBA:ssa 77 ottelua tehden 472 pistettä. Tuo oli hänen paras NBA-kautensa. Kaudet 2013-2014 ja 2014-2015 eivät sujuneet yhtä hyvin. Taylor pelasi kausilla yhteensä 54 ottelua ja teki 335 pistettä. Taylor ja Bobcats purkivat sopimuksensa kesäkuussa 2015.

Elokuussa 2015 Taylor solmi sopimuksen Espanjan Liga ACB:n Real Madridin kanssa.

### Maajoukkueura

Taylor debytoi Ruotsin koripallomaajoukkueessa vuoden 2013 EM-kilpailuissa, joissa hän oli maansa paras pistemies 21,2 pisteen ottelukeskiarvolla.

Muuta
-----

Taylorin isä Jeff Taylor pelasi urallaan NBA:ssa. Hän pelasi pitkään myös Ruotsissa, jossa Jeffery myös syntyi. Jeffery Taylor kävi kuitenkin koulunsa isänsä synnyinmaassa, mutta valitsi maajoukkueekseen oman synnyinmaansa.

Lähteet
-------

1. ↑
2. 1 2
3. ↑   (Arkistoitu – Internet Archive)
**Perttu Pesä** (s. 30. heinäkuuta 1968 Oulu) on suomalainen näyttelijä, ohjaaja ja poliitikko.

Ensikosketuksen esiintymiseen hän sai jo 2-vuotiaana televisiosarjassa *Hanski* esiintyen osassa "Pumpernikkeli". Myöhemmin hän esiintyi lapsirooleissa muun muassa Helsingin kaupunginteatterissa.

Tampereen yliopiston näyttelijäntyön laitoksen hän kävi vuosina 1989–1993. Tämän jälkeen hänet kiinnitettiin Hämeenlinnan kaupunginteatteriin, jossa hän näytteli vuosina 1993–1997. Vuodesta 1997 lähtien hän on toiminut freelance-näyttelijänä sekä Tampereen freelance-näyttelijöiden puheenjohtajana.

Suuri yleisö muistaa Perttu Pesän muun muassa tv-sarjasta *Puhtaat valkeat lakanat*, jossa hän näytteli Raikkaan perheen kuopusta Heikkiä. Hän voitti myös teatterivisailun *Thilia Thalia* vuonna 1999 parinsa Reidar Palmgrenin kanssa. 2000-luvulla Pesä on näytellyt useissa eteläsuomalaisissa teattereissa.

Pesä on ollut vuodesta 2001 Vihreiden edustajana Tampereen kaupunginvaltuustossa. Lisäksi hän toimi Tampereen vihreän valtuustoryhmän puheenjohtajana, Tampereen kaupunginhallituksen jäsenenä ja Tampereen kaupunginhallituksen henkilöstöjaoston puheenjohtajana vuosina 2007–2008. Pesä valittiin Tampereen osaamis- ja elinkeinopalveluiden ja sivistys- ja elämänlaatupalveluiden apulaispormestariksi 21. tammikuuta 2009. 

Pesä toimi Tampereen apulaispormestarina, kunnes siirtyi 1. joulukuuta 2011 kaupungin perustaman tapahtumatoimiston projektijohtajaksi. Uutena apulaispormestarina aloitti Olli-Poika Parviainen.

Lähteet
-------

1. ↑  Perttu Pesä siirtyy tapahtumatoimiston vetäjäksi 1.12.2011 *Tampere-info*.  1.6.2011. Tampereen kaupunki. Viitattu 18.10.2012.
2. ↑  Luokkala, Paavo: Olli-Poika Parviainen Tampereen apulaispormestariksi *Demari.fi*.  10.10.2011. Kustannus Oy Demari. Viitattu 18.10.2012. [vanhentunut linkki]

Aiheesta muualla
----------------

* Perttu Pesä Internet Movie Databasessa. (englanniksi)
* Perttu Pesä Elonetissä.
* Perttu Pesän kotisivut
* Pesän kotisivut niille, joiden selain ei tue ääkkösiä

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Elonet
* Yle

 |

 |
**Marja-Leena Hellevi Kirjonen** (s. 21. marraskuuta 1945 Salo) on helsinkiläinen kuvataideopettaja, graafinen suunnittelija, Art Director ja kuvittaja. Postikortteja hän on piirtänyt Paletille ja kuvittanut muun muassa Koululainen-lehteä. Hänen kirjoituksiaan on ollut Taide-lehdessä, Taito-lehdessä ja Styluksessa sekä eri paikallislehdissä.

Kirjonen opiskeli Turun Taideyhdistyksen piirustuskoulussa vuosina 1967–1970, Taideteollisessa Oppilaitoksessa Helsingissä 1970-72 ja Taideteollisessa Korkeakoulussa 1973–74. Lisäksi hän on opiskellut suomen kieltä, yleistä kirjallisuustiedettä, kasvatustiedettä ja psykologiaa Turun yliopistossa.

Hän on suunnitellut kirjankansia Tammelle, Kirjaneliölle, Kirjapajalle ja Suomalaisen Kirjallisuuden Seuralle sekä kuvittanut lastenkirjoja ja koulukirjoja. Hän on työskennellyt mainosalalla eri mainostoimistoissa, kuten Keskon MK-mainoksessa, Kirsti Paakkasen mainostoimisto Womenassa. Kirjonen on maalannut abstrakteja aiheita, muotokuvia ihmisistä ja eläimistä, lastentauluja ja naivistisia kokeiluja.

Useita yksityisnäyttelyjä Turussa, Helsingissä ja eri puolilla Suomea.

Kuvataideopettajana Kirjonen on toiminut muun muassa Jyväskylän Yliopistossa, Turun OKL:ssä, Taideteollisessa Korkeakoulussa, Ranuan yläasteella ja lukiossa. Lisäksi hän opettanut luovaa kirjoittamista Helsingin kaupungin suomenkielisessä työväenopistossa, kuvataidetta ja äidinkieltä helsinkiläisissä peruskouluissa sekä vetänyt öljymaalauskursseja Ranualla, Vampulassa ja Helsingissä.

Lähteet
-------

* Rita Taskinen (toim.), Suomalainen Design From Finland, Kuka kukin on - Who´s Who in Finnish Design, Karprint 1992, ISBN 952-9748-04-3
* Petri Laurila (toim.), *Nimet 2005: markkinointi, mainonta, media, myynti*, Talentum 2005, ISBN 952-14-0995-9

### Viitteet

1. 1 2 3 4  Petri Laurila s. 123
2. ↑  Rita Taskinen
**La Tchadienne** ("Tšadilainen") on Tšadin kansallislaulu aina maan itsenäistymisestä vuonna 1960. Laulun on sanoittanut Louis Gidrol opiskelijaryhmineen ja sen on säveltänyt Paul Villard.

Ranskalaiset sanat
------------------

Peuple Tchadien, debout et à l'ouvrage!
Tu as conquis la terre et ton droit;
Ta liberté naîtra de ton courage.
Lève les yeux, l'avenir est à Toi.
O mon Pays, que Dieu te prenne en garde,
Que tes voisins admirent tes enfants.
Joyeux, pacifique, avance en chantant,
Fidèle à tes anciens te regardent.
Peuple Tchadien, debout et à l'ouvrage!
Tu as conquis la terre et ton droit;
Ta liberté naîtra de ton courage.
Lève les yeux, l'avenir est à Toi.

Teksti arabiaksi
----------------

|  |
| --- |
| يا أناس تشاد، انهضوا وخذوا المهمة، |
| لقد استحقيتم أرضكم وكسبتم حقوقكم، |
| حريتكم ستولد من شجاعتكم |
| أرفعوا أعينكم، المستقبل لكم. |
|   |
| يا بلادي، يحميك الله. |
| فليعجب جيرانك بأبنائك. |
| بفرح بأمان وتقدم كما تغني، |
| مخلصًا لآبائك الذين يراقبونك. |

  

### Käännös

Tšadin kansa, nouse ja käy työhön!
Olet valloittanut maan ja voittanut itsellesi oikeutesi;
Vapautesi on syntynyt urheudestasi.
Nosta katseesi, tulevaisuus on Sinun.
Oi, maani, varjelkoon Jumala sinua,
jotta naapurisi ihailisivat lapsiasi.
Iloisina, rauhaa rakastavina, laulaen eteenpäin kulkevina,
uskollisina esi-isillesi, jotka vartioivat sinua.
Tšadin kansa, nouse ja käy työhön!
Olet valloittanut maan ja voittanut itsellesi oikeutesi;
Vapautesi on syntynyt urheudestasi.
Nosta katseesi, tulevaisuus on Sinun.

Lähteet
-------

1. ↑  CHAD : Chad National Anthem La Tchadienne *Anthems*. National Anthems of the World Organisation (NAW). Viitattu 8.10.2022. (englanniksi)
2. 1 2  Chad National Anthems.info. Viitattu 8.10.2022. (englanniksi)
3. 1 2  Chad *The World Factbook*. Central Intelligence Agency (CIA). Viitattu 8.10.2022. (englanniksi)
Tyler Perry Oscar-gaalan punaisella matolla vuonna 2010.
**Tyler Perry** (s. 13. syyskuuta 1969 New Orleans, Louisiana) on yhdysvaltalainen näyttelijä, ohjaaja, näytelmäkirjailija, käsikirjoittaja, tuottaja ja kirjailija. Vuonna 2009 Forbes listasi Perryn Hollywoodin kuudenneksi kovapalkkaisimmaksi mieheksi. Perryn elokuvat ovat tuottaneet 400 miljoonaa maailmanlaajuisesti. Koska Tyler Perryn elokuvat on yleensä kohdistettu afroamerikkalaiselle yleisölle, hän ei ole menestyksestään huolimatta erityisen tunnettu Yhdysvaltojen ulkopuolella. Hänen elokuviaan onkin kritisoitu siitä, että ne luovat stereotyyppisen kuvan afroamerikkalaisista.

Lähteet
-------

1. ↑  Tyler Perry, Simon Cowell Share Hollywood and Forbes *Singersroom*.  16.7.2009.  (englanniksi)
2. ↑  Segal, Andy: Perry's greatest accomplishment has nothing to do with business  23.7.2009. CNN.  (englanniksi)

Aiheesta muualla
----------------

* Tyler Perry Internet Movie Databasessa. (englanniksi)
* Tyler Perry Elonetissä.

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Norja
* Espanja
* Ranska
* BnF data
* Saksa
* Israel
* Yhdysvallat
* Korea
* Puola

 |
|  |
| Taiteenala | 
* MusicBrainz

 |
|  |
| Henkilöt | 
* Elonet

 |
|  |
| Muut | 
* IdRef

 |

 |
**Marko Sakari Tervaportti** (s. 12. heinäkuuta 1969 Helsinki) on Helsingin katolisen hiippakunnan viestintäjohtaja ja *Katolisen hiippakuntalehti Fideksen* päätoimittaja.

Hän kirjoitti ylioppilaaksi Lauttasaaren yhteiskoulusta 1988 ja opiskeli sen jälkeen matematiikkaa, germanistiikkaa ja filosofiaa Helsingin yliopistossa sekä Paavillisessa Angelicum-yliopistossa Roomassa. Hän on työskennellyt muun muassa Helsingin yliopiston ylioppilaskunnan koulutuspoliittisena sihteerinä sekä suunnittelijana opetusministeriön rahoittamassa Opetusaineistot verkossa -projektissa Helsingin yliopiston opiskelijakirjastossa. Hänen luottamustoimiinsa ovat kuuluneet muun muassa Helsingin yliopiston konsistorin jäsenyys, Helsingin yliopiston ylioppilaskunnan hallituksen jäsenyys (kansainväliset asiat), Kokoomuksen opiskelijaliitto Tuhatkunnan liittohallituksen jäsenyys ja eurooppalaisen *Erasmus Student Network* -lehden päätoimittajan virka.

Tervaportti on toiminut vuoden 2001 elokuusta alkaen Helsingin katolisen hiippakunnan *Fides*-lehden päätoimittaja sekä Katolisen tiedotuskeskuksen tiedottajana. Vuodesta 2004 alkaen Tervaportti on toiminut myös Katolisen tiedotuskeskuksen johtajana. Helsingin hiippakunnan organisaation uudistuessa keväällä 2018 Tervaportista tuli hiippakunnan viestintäjohtaja, samalla hän jatkaa hiippakuntalehden päätoimittajana.

*Fides*-lehden toukokuun 2006 artikkelissa "Usko koetuksella?" Tervaportti tuomitsee *Da Vinci -koodi* -kirjan siteeraten uskonopin kongregaation sihteerin, arkkipiispa Angelo Amaton lausuntoa, joka vaati elokuvaa boikottiin ja sanoo että kristittyjen pitäisi olla aktiivisempia "vihaa ja loukkauksia" vastaan. Tervaportti pitää myös suomeksi käännetyn Juudaksen evankeliumin markkinointia sensaatiohakuisena ja arvostelee saksalaisella musiikkikanavalla esitettyä *Popetown*-sarjaa.

Tervaportti valmistui filosofian maisteriksi Helsingin yliopistosta keväällä 2008. Hän on naimisissa urkuri-cembalisti Pilvi Listo-Tervaportin kanssa. Perhe asuu Helsingin Kalliossa.

Lähteet
-------

1. ↑  Profiili – Marko Tervaportti Kotimaa24. Viitattu 6.7.2010. [vanhentunut linkki]
2. ↑  Muutoksia kuuriassa *Katolinen kirkko Suomessa*. Viitattu 25.3.2019.
3. ↑  Tervaportti, Marko: Usko koetuksella?.  *Fides*, 2006, nro 6, s. 12. Artikkelin verkkoversio. Viitattu 6.7.2010.
**Adina Porter** (s. 13. maaliskuuta 1971 New York, Yhdysvallat) on yhdysvaltalainen näyttelijä.

Ura
---

Adina Porter on näytellyt teatterissa, elokuvissa ja televisiossa. Hän teki Broadway-debyyttinsä näytelmässä *The Women* vuonna 2001. Porter on näytellyt muun muassa elokuvissa *Rauhantekijä*, *Gia* ja *Lackawanna Blues*.

Porter esitti Gwen Walkeria televisiosarjassa *American Dreams* vuosina 2002–2003. Hän on näytellyt Lettie Mae Thorntonia sarjassa *True Blood* vuodesta 2008 lähtien. Porter on vieraillut useissa muissa televisiosarjoissa kuten *House*, *Yli synkän virran*, *Täydelliset naiset* ja *Pako*.

Yksityiselämä
-------------

Adina Porter on naimisissa. Hänellä ja hänen miehellään Madisonilla on kaksi lasta. Perheellä on kodit New Yorkissa ja Los Angelesissa.

Lähteet
-------

1. 1 2 3 4 5  HBO - True Blood Cast - Adina Porter
2. ↑  Internet Broadway Database - Adina Porter
3. ↑  Internet Movie Database - Adina Porter
4. ↑  Adina Porter Official

Aiheesta muualla
----------------

* Adina Porter Internet Movie Databasessa. (englanniksi)
* Adina Porter Internet Broadway Databasessa
* Adina Porter Allmoviessa (englanniksi)
* HBO - True Blood Cast - Adina Porter

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Yhdysvallat

 |

 |
Wiesbadenin koodeksiin sivu.
**Wiesbadenin koodeksi** (myös *Riesencodex* "suurkoodeksi"), Hs.2 on Hessische Landesbibliothekissa Wiesbadenissa säilytettävä koodeksi, joka sisältää Hildegard Bingeniläisen kootut teokset. Se on valtavan suuri koodeksi, painaa 15 kg, ja sen mitat ovat 30 × 45 cm. Se on peräisin noin vuodelta 1200, ja sen kirjoittaminen alkoi, kun hänen elämänsä oli aivan lopuillaan tai juuri päättynyt, hänen viimeisen sihteerinsä  Guibert Gemblouxilaisen aloitteesta. Teoksesta puuttuvat ainoastaan hänen lääkintää koskevat kirjoituksensa, jotka ehkä ovat muodostaneet toisen osan.

Koodeksissa on laaja kokoelma hänen kirjeitään. Tutkija Lieven Van Ackerin mukaan Hildegard suostui viimeisinä päivinään siihen, että kokoelman toimittajat tekivät muutoksia. Kokoelman muodon suunnitteli hänen ensimmäinen sihteerinsä Volmar ja sitä muokkasi hyvin voimakkaasti Guibert Gemblouxilainen, mutta Hildegard lienee silti vahvistanut muutokset.

Teos koostuu useasta erillisestä, erikseen kirjoitetusta osasta, jotka koottiin yhteen ja sidottiin. Teoksen puiset kannet ovat todennäköisesti peräisin myöhemmältä ajalta, ehkä 1400–1500-luvulta.

* Näkytrilogia: Scivias, Liber vitae meritorum, Liber divinorum operum
* sävellykset: Symphonia, *Ordo virtutum*
* Hildegardin kirjeet: Epistolarium
* Kielitieteelliset kirjoitukset, Lingua ignota, Litterae ignotae
* Kokoelma saarnakatkelmia: Expositiones evangeliorum
* Elämäkerta (Vita Hildegardis) kirjoittajina Gottfried ja Theoderich,
* Kirje Mainzin prelaateille: Ad praelatos Moguntinenses

Lisäksi siinä on lyhyt Villersin munkkien kirje Hildegardin kuoleman jälkeiseltä ajalta.

Koodeksi oli vuosisatojen ajan syntypaikassaan Rupertsbergin luostarissa lähellä Bingeniä. 30-vuotisen sodan aikana nunnat siirsivät koodeksin Reinin toisella puolelle Eibingenin luostariin. Uudestaan se siirrettiin 1800-luvun alun maallistumisen aikana, vuonna 1814 Wiesbadenin valtionkirjastoon. Toisen maailmansodan aikana se vietiin turvaan Dresdeniin, jossa se säilyi mutta josta se vasta suurin ponnistuksen saatiin 1948 takaisin Wiesbadeniin.

Lähteet
-------

* Barbara Newman. *Voice of the Living Light: Hildegard of Bingen and Her World*. Berkeley: University of California Press, 1998.

### Viitteet

1. 1 2 3 4  Wiesbaden Codex, WLB (Arkistoitu – Internet Archive)
2. ↑  Newman, "Hildegard's Life and Times," in Newman, 27.
3. ↑  Florence Eliza Glaze. "Medical Writer," in Newman, 145–147.
4. ↑  Joan Ferrante, "Correspondent," in Newman, 91.

Aiheesta muualla
----------------

* Riesencodex verkossa (Arkistoitu – Internet Archive)
**Bosgård** on Porvoossa sijaitseva kartano. Keltainen päärakennus on peräisin 1800-luvulta, ja toimii nykyään ravintolana. Päärakennusta ympäröi kolme 1800-luvun vaihteessa rakennettua punaista hirsirakennusta. Rakennukset toimivat alun perin viljamakasiinina, tilanhoitajan asuntona ja toimistona. Pihapiirikokonaisuus on museoviraston suojelema.

Bosgårdin kartanon historia ulottuu 1200-luvulle, jolloin tilan läheisyydessä toimi Husholmenin linnoitus ja kauppapaikka. Husholmenin arvellaan toimineen tuolloin merirosvojen tukikohtana. Nykyisen tilan alueella toimi 1600-luvulla Bosgårdin kylä, joka muodostui viidestä rälssitilasta. 1800-luvun alkuun menessä rälssitiloista kehittyi nykyinen kartano, jolloin nykyinen päärakennus rakennettiin.

1900-luvun alussa päärakennus uusittiin perusteellisesti. Wolmar Schildt osti kartanon suvulleen 1950-luvulla ja aloitti maanviljelyn. Wolmarin pojanpoika Kaarlo Schildt jatkoi maanviljelyä mutta aloitti vuonna 1992 tilalla lihakarjatuotannon Charolais-karjalla. Jo tuolloin karja laidunsi luonnonlaitumilla. Tila muutettiin osakeyhtiöksi vuonna 2012, jonka omistavat Aarne Schildt ja Marcus Walsh. Bosgårdille myönnettiin virallinen luomumerkki 2013 osoituksena luonnonmukaisista kasvatus-ja viljelymenetelmistä.

Lähteet
-------

1. 1 2 3  Bosgårdin kartano *bosgard.com*. Viitattu 22.5.2020.
**Sippolan surmatyö 1938** oli tapaus, jossa Toivo Hohti, suomalainen pirtutrokari, ampui neljä henkilöä kuoliaaksi ja haavoitti ampumalla yhtä ihmistä Sippolassa, nykyisen Kouvolan alueella, perjantaina 16. syyskuuta 1938. Aiemmin tekopäivänä Hohti oli tuomittu seitsemän kuukauden vankeuteen luvattomasta viinan hallussapidosta. Syynä veritekoon oli kosto. Surmaaja oli epäillyt, että kahdessa lähitalossa asuneet naiset olisivat ilmiantaneet hänen viinanmyyntinsä viranomaisille. Ilmiantoepäily osoittautui tutkimuksissa aiheettomaksi. Hohti meni ensimmäiseen taloon, jossa ampumisen seurauksena talon noin 60-vuotias emäntä haavoittui; hän kuoli sairaalassa Kotkassa viiden päivän kuluttua, 21. syyskuuta. Talon noin 20-vuotias tytär kuoli tapahtumapaikalle. Toisessa talossa Hohti ampui ensimmäisen talon emännän toisen tyttären, joka kuoli heti. Hohti haavoitti ampumalla myös sattumalta paikalla ollutta omaa sisartaan. Hohti ampui vielä surmapaikalle lähdössä olleen konstaapelin. Teon päätteeksi, lauantaina 17.9. aamuyöllä viranomaisten ja heitä avustaneiden siviilien tuolloin piirittämä Hohti ampui itsensä.

Lähteet
-------

1. ↑  V – nen: Kauhea verityö.  *Suomen poliisilehti*, 1938, nro 19, s. 406–463.  Suomen poliisilehden kustannusosakeyhtiö. Kuva artikkelista murha.info -sivustolla. Viitattu 15.2.2020.

Aiheesta muualla
----------------

* Kauhea verityö. Pirtutrokari surmaa kolme ja haavoittaa yhtä, ampuu poliisimiehen ja lopuksi itsensä, Suomen poliisilehti, 01.10.1938, nro 19, s. 4, Kansalliskirjaston digitaaliset aineistot
**Kauppa- ja teollisuushallitus** (vuoteen 1918 **teollisuushallitus**) oli vuosina 1885–1926 toiminut suomalainen valtion keskusvirasto. Sen tuli alkuaan valvoa ja edistää Suomen teollisuutta, koota siitä tilastoja ja katsauksia, antaa lausuntoja sekä johtaa maan teknillisiä oppilaitoksia. Itsenäisyyden aikana toimenkuvaan lisättiin myös kaupan valvontaan liittyviä tehtäviä.

Historia
--------

Teollisuushallitus perustettiin vuoden 1885 alusta yhdistämällä manufaktuurijohtokunta ja vuorihallitus, joiden tehtävät myös siirtyivät sille. Sen yhteyteen perustettiin samana vuonna myös Geologinen komissio. Teollisuushallitus korvattiin 19.11.1918 Kauppa- ja teollisuushallituksella.

Teollisuushallitus määrättiin asetuksella 11.2.1889 ylläpitämään tavaramerkkirekisteriä, 2.5.1895 kaupparekisteriä ja 21.1.1898 patenttirekisteriä.

Koska Kauppa- ja teollisuushallituksen tehtävien katsottiin olevan suurelta osin päällekkäisiä Kauppa- ja teollisuusministeriön tehtävien kanssa, virasto lakkautettiin vuoden 1926 alusta ja sen tehtävät siirrettiin ministeriölle. Vuonna 1941 perustettiin Patentti- ja rekisterihallitus samoja tehtäviä hoitamaan.

### Pääjohtajat

*Titteli vuoteen 1919 yli-intendentti, sen jälkeen ylijohtaja*

* Adolf Edvard Arppe 1884–1890
* Carl Gustaf Sanmark 1890–1901
* Axel Fredrik Tigerstedt 1901–1917
* Jalmar Castrén 1917
* Frans Alfred Paloheimo vt. 1918–1919
* Ferdinand von Wright vt. 1919
* Matti Viljanen 1919–1921
* Hugo Blankett vt. 1922–1925

Lähteet
-------

*Pääjohtajakunta*, s. 198–201. SKS, Helsinki 2005.

Aiheesta muualla
----------------

* Tietoa Kauppa- ja teollisuushallituksen arkiston käytöstä
Guttenbergin suvun linna Baijerissa jossa hän asuu
**Karl-Theodor zu Guttenberg** (s. 5. joulukuuta 1971 München, Saksan liittotasavalta, koko nimi *Karl Theodor Maria Nikolaus Johann Jacob Philipp Franz Joseph Sylvester Freiherr von und zu Guttenberg*) on saksalainen Baijerin kristillissosiaalisen unionin (CSU) poliitikko. Hänet nimitettiin 10. helmikuuta 2009 talousministeriksi Merkelin I hallitukseen. Merkelin II hallituksessa hän oli puolustusministeri 1. maaliskuuta 2011 saakka, kunnes hän erosi plagiointisyytösten vuoksi. Hän oli aiemmin puolueensa puoluesihteeri.

Zu Guttenberg on opiskellut valtiotieteitä ja oikeustiedettä. Hänen vuonna 2007 hyväksytty oikeustieteen alan väitöskirjansa käsittelee perustuslakia Yhdysvalloissa ja Euroopan unionin alueella. Vuonna 2011 hän ilmoitti luopuvansa tohtorinarvostaan ja myönsi väitöskirjassa olevan "vakavia puutteita". Hän on ollut sukuyrityksen Guttenberg GmbH:n toimitusjohtaja ja Die Weltin toimittaja. Myöhemmin myös Bayreuthin yliopisto epäsi zu Guttenbergin tohtorin arvon.

Hänet valittiin Saksan liittopäiville ensimmäisen kerran 2002 ja uudestaan 2005. Hän on keskittynyt erityisesti ulkopolitiikkaan. Isoisänsä perinnettä noudattaen hän on kannattanut voimakkaasti Saksan ja Yhdysvaltojen ystävyyttä ja Atlantin ylittävää yhteistyötä. Hän on parlamentissa arvostellut voimakkaasti laitavasemmistolaista puoluetta Die Linkeä, jolla hänen mukaansa on yhteyksiä terrorismiin, esimerkiksi kolumbialaiseen terroristijärjestö FARCiin.

Zu Guttenbergin virallinen aatelisarvo on *Reichsfreiherr*, jolla viitataan Pyhän saksalais-roomalaiseen keisarikunnan aikana saatuun suvun aatelisarvoon.

Lähteet
-------

1. ↑  Plagioinnista syytetty Saksan puolustusministeri erosi
2. ↑  Saksan puolustusministeri luopui tohtorin arvostaan Yle.fi. Viitattu 22.2.2011.
3. ↑  German 'plagiarism' minister Guttenberg drops doctorate BBC News. 18.1.2011
4. ↑  Kristiina Markkanen: Guttenbergin painokone.  *Helsingin Sanomat*, 20.2.2011, s. D7.
5. ↑  Zu Guttenbergin sivusto[vanhentunut linkki]

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Karl-Theodor zu Guttenberg**.
* Zu Guttenbergin sivusto (saksaksi)

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Saksa
* Israel
* Yhdysvallat
* Alankomaat
* Puola

 |
|  |
| Henkilöt | 
* Deutsche Biographie

 |
|  |
| Muut | 
* IdRef

 |

 |
**Triopas** (m.kreik. Τριόπας) oli kreikkalaisessa mytologiassa yksi heliadeista, Helioksen ja Rhoden pojista, joka osallistui veljiensä Makarin, Aktiin ja Kandaloksen kanssa heidän viidennen veljensä Tenegeen murhaan heidän kadehdittuaan hänen taitojaan. Toisen version mukaan hän oli Poseidonin ja Kanaken poika.

Triopaan lapsiksi mainitaan Ifimedeia, Erysikhthon ja Pelasgos.

Triopas purjehti Thessaliaan, josta hän auttoi karkottamaan pelasgialaiset. Rakentaessaan tämän jälkeen itselleen palatsin, hän suututti paikalliset asukkaat kaatamalla Demeterille pyhitetyn lehdon rakennustarvikkeiksi. Nämä ajoivat hänet tämän vuoksi pakoon, ja hän asettui Kaariaan, jonne hän perusti Knidoksen kaupungin.

Demeterin lehdon kaatamisen seurauksista on myös muunnelma, jossa Demeter rankaisi Triopasta nälällä, jota tämä ei saanut millään sammumaan. Yleisemmin tämä tarina liitetään kuitenkin hänen poikaansa Erysikhtoniin.

Lähteet
-------

1. ↑  Diodoros Sisilialainen: *Historian kirjasto* v.56.3–57.1 (engl. käännös).
2. ↑  Apollodoros: *Bibliotheke* ('Kirjasto') 1.7.3 (engl. käännös).
3. ↑  Kallimakhos: *Hymni Demeterlle* vi.31–117 (engl. käännös).
4. ↑  Pausanias: *Periegesis tes Hellados* ('Kreikan kuvaus') 2.22.1 (engl. käännös).
5. ↑  Diodoros Sisilialainen: *Historian kirjasto* v.61.1–3 (engl. käännös).
6. ↑  Hyginus: *Astronomica* ii.14 (engl. käännös).
**Tō-ji** (jap. 東寺, kirjaimellisesti ’itäinen temppeli’) on shingon-koulukunnan buddhalainen temppeli Kiotossa Japanissa. Temppelillä oli aiemmin läntinen vastineensa Sai-ji: nämä temppelit seisoivat Heian-kyōn portin, Rashōmonin, molemmilla puolilla. Tō-ji sijaitsee Minami-kun alueella Ōmiya- ja Kujō-katujen risteyskohdassa Kioton rautatieaseman eteläpuolella. Temppeli tunnetaan myös nimellä *Kyō-ō-gokoku-ji* (jap. 教王護国寺).

Tō-ji perustettiin vuonna 794 suojelemaan kaupunkia, ja vuonna 823 se siirtyi shingon-lahkon perustajan Kūkain hallintoon teologiseksi yliopistoksi. Varsinaisen Heian-kaudella rakennetun temppelin lisäksi Tō-jissä on rakennuksia 1300–1600-luvuilta. Monet temppelin rakennukset tuhoutuivat tulipaloissa ja taistelussa 1400-luvulla, ja suurin osa lopuista Azuchi-Momoyama-kauden aikana.

Tō-jin 57 metriä korkea pagodi on Japanin korkein, ja Kioton symboli. Nykyinen Tokugawa Iemitsun Edo-kaudella rakennuttama pagodi on vuodelta 1643. Muita tärkeitä rakennuksia ovat *Kōdō* (jap. 講堂) eli luentohalli, joka on 1600-luvulta. Hallissa on Kūkain pääkaupungin suojelemiseksi kehittämä veistosmandala (*mikkyō*), jota on pidetty Kūkain itsensä kaivertamana 800-luvun alussa. Veistokset ovat Japanin esoteerisen buddhalaisuuden vanhimmat. *Kondō* (jap. 金堂) eli päähalli on vuorostaan rakennettu uudelleen vuonna 1606, ja siellä on Yakushi-kolminaisuutta esittäviä Momoyama-kauden patsaita. Temppelin pääportti on siirretty paikalle vuonna 1894 Higashiyaman alueella sijaitsevasta Sanjūsangen-dōn temppelistä.

Tō-ji liitettiin yhdessä Kioton muiden kulttuuriaarteiden kanssa Unescon maailmanperintöluetteloon vuonna 1994. Paikalla järjestetään joka kuukauden 21. päivä Kūkain (Kōbō Daishin) kunniaksi Kōbō-saniksi kutsuttu kirpputori.

Lähteet
-------

1. 1 2 3  June Kinoshita, Nicholas Palevsky: *Gateway to Japan*. Kodansha, 1998. ISBN 4-7700-2018-X.
2. 1 2  Kyoto Prefecture: World heritage (Arkistoitu – Internet Archive)
3. 1 2 3 4  Chris Rowthorn: *Kyoto City Guide*. Lonely Planet Publications, 2005. ISBN 1-74104-085-X.
4. ↑  Historic Monuments of Ancient Kyoto (Kyoto, Uji and Otsu Cities) Unesco. Viitattu 1.10.2011. (englanniksi)

Aiheesta muualla
----------------

* Kuvia tai muita tiedostoja aiheesta **Tō-ji** Wikimedia Commonsissa

  


|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Muinaisen Kioton historialliset monumentit |
| --- |
|  |
| Kioto | 
* Daigo-ji
* Ginkaku-ji
* Kamigamo-jinja
* Kinkaku-ji
* Kiyomizu-dera
* Kōzan-ji
* Nijōn linna
* Ninna-ji
* Nishi-Hongan-ji
* Ryōan-ji
* Saihō-ji
* Shimogamo-jinja
* Tenryū-ji
* Tō-ji

 |  |
|  |
| Uji | 
* Byōdō-in
* Ujigami-jinja

 |
|  |
| Ōtsu | Enryaku-ji |

 |
Laila Snellman vuonna 1995. (Valokuva Seppo Konstig.)
**Laila Carmencita Snellman** (s. 16. helmikuuta 1956 Varsova, Puola) on suomalainen entinen malli ja nykyinen mallitoimisto Paparazzin toimitusjohtaja. Snellman perusti Paparazzin vuonna 1983, ja se on Suomen vanhin mallitoimisto.

Elämä
-----

Snellman toimi mallina vuosina 1976–1983, kunnes perusti oman yrityksensä. Siihen saakka kaikki Suomen mallit olivat omatoimisia freelancereita, keskitettyä välitystoimintaa ei ollut.*lähde?*

Snellman ja hänen kolme siskoaan viettivät nuoruutensa eri puolilla maailmaa, muun muassa Kööpenhaminassa, Genevessä, Ankarassa ja Kaliforniassa, isänsä diplomaattityön vuoksi. Snellmanin äiti on ranskalaistunut espanjalainen, ja Snellmanin kotikielenä oli ranska. Suomeen Snellman muutti isosiskonsa kanssa 1972 aloittaakseen lukion Helsingissä. Samana vuonna hän ryhtyi tapailemaan tulevaa miestään, kitaristi Peter Lercheä. Ensimmäinen lapsi syntyi 1978, kun Snellman oli 22-vuotias. Hänellä on kolme aikuista lasta, kaksi nuorempaa avioliitosta muusikko Pekka Tirkkosen kanssa.

Laila Snellmanin isä oli suurlähettiläs Klaus Snellman, isoisä Teo Snellman oli tunnettu vegetaristi, ja isoäiti Elsa Snellman oli taidemaalari. Snellmanin isoisän isoisä oli filosofi ja valtiomies J. V. Snellman.

Lähteet
-------

1. 1 2  Laiho, Pertti (toim.): *Snellman-suku: Olof Jönsson Snellmanin jälkeläiset*, s. 683 (taulu 2240). Helsinki: Snellmanien sukuyhdistys ry, 2013. ISBN 978-952-93-1535-2.
2. ↑  Saukkola, Mirva: Laila Snellman kaitsi lapsia ja suomusti kaloja  19.9.1998. Taloussanomat. Viitattu 2.7.2013.
3. ↑  Houni, Pirjo: Laila Snellman ja sitoutumisen vaikeus  30.4.2013. Eeva.  Arkistoitu 9.7.2013. Viitattu 1.7.2013.
4. ↑  Paavilainen, Ulla (päätoim.): *Kuka kukin on: Henkilötietoja nykypolven suomalaisista 2015*, s. 866. Helsinki: Otava, 2014. ISBN 978-951-1-28228-0.
5. ↑  Rosenberg, Elisa: Jaksamisesta ja vanhenemisesta. Helsinkiläisen mallitoimisto Paparazzin toimitusjohtaja Laila Snellman (46) elää nuorten ja kauniiden maailmassa, muttei silti haluasi olla ikuisesti nuori  3/2002. Terveydenhoitouutiset, A. Vogel Oy.  Arkistoitu 26.4.2005. Viitattu 1.7.2013. ()

Aiheesta muualla
----------------

* Mallitoimisto Paparazzin kotisivut
**Joey Luumäki** (oik. **Jorma Walter Konkola**, s. 1961) on suomalainen ramopunk-muusikko. Hän on tullut tunnetuksi tyylinsuunnan merkittävimpiin kuuluvan Ne Luumäet -yhtyeen laulajana. Taiteilijanimensä hän on saanut yhtyeen esikuvan Ramonesin laulajan Joey Ramonen mukaan. Ne Luumäet -yhtyeen lopetettua toimintansa Joey Luumäki on säveltänyt uutta materiaalia ja esiintynyt silloin tällöin soolokeikoilla. Hän on myös vieraillut eri ramopunk-yhtyeiden levyillä.

Ne Luumäet
----------

Joey Luumäki on yksi vuosina 1985–1993 aktiivisesti toimineen ja erityisesti 1990-luvun alussa suureen suosioon nousseen Ne Luumäet -yhtyeen perustajista. Hän oli merkittävässä roolissa yhtyeen sanoitus- ja sävellystyössä. Laulamisen lisäksi hän soitti keikoilla akustista kitaraa balladeissa. Studiossa hän soitti myös Ne Luumäkien harvinaiset kosketinsoitinosuudet.

Joey Luumäki & Tappajatomaatit
------------------------------

Vuonna 2008 Joey Luumäki perusti uuden ramopunk-yhtyeen Joey Luumäki & Tappajatomaatit, jossa soittaa rumpuja Ne Luumäet-yhtyeen jäsen Kaide Luumäki. Yhtye julkaisi 2009 EP:n nimeltä *Elämä on Punk* ja 2010 esikoisalbuminsa Villi itä .

Lähteet
-------

1. ↑  Joey Luumäki Äänitearkiston sivuilla Äänitearkisto.  Arkistoitu 19.1.2017. Viitattu 5.6.2010.
2. ↑  Yy-kaa-koo-nee! Tappajatomaatit tulevat Sound of Finland. Viitattu 10.08.2010.

Aiheesta muualla
----------------

* Joey Luumäki Myspacessa (englanniksi)
* Joey Luumäki Ramopunk.com -sivustolla (Arkistoitu – Internet Archive)

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Taiteenala Muokkaa Wikidatassa | 
* MusicBrainz

 |

 |
Yhdysvaltain laivaston henkilöstö tutkii Akutan Zeroa Akutan Islandilla 11. heinäkuuta 1942.
**Akutan Zero**, myös **Koga's Zero** ja **Aleutian Zero** oli japanilainen Mitsubishi A6M Reisen-hävittäjä, joka teki pakkolaskun Akutan Islandille, Alaskaan toisen maailmansodan aikana. Amerikkalaiset joukot saivat sen vahingoittumattomana haltuunsa heinäkuussa 1942 ja siitä tuli ensimmäinen Yhdysvaltojen toisen maailmansodan aikana haltuunsa saama Zero-hävittäjä. Kone korjattiin ja yhdysvaltalaiset lentäjät tekivät sillä koelentoja, joiden ansiosta kyettiin kehittämään keinoja Keisarillisen Japanin laivaston käyttämien Zero-hävittäjien tuhoamiseksi.*lähde?*

3. kesäkuuta vuonna 1942 lento-aliupseeri Tadayoshi Koga nousi ilmaan lentotukialus Ryūjōlta A6M2 malli 21 -hävittäjällään osallistuakseen hyökkäykseen Aleuteilla sijaitsevaa Dutch Harboria vastaan. Ammuttuaan alas PBY Catalina -lentoveneen hän joutui kiväärituleen. Paluulennolla Kogalle tuli ongelmia koska kaksi luotia maasta ammutusta kivääritulesta oli lävistänyt koneen polttoaineletkut. Koga ilmoitti laskeutuvansa Akutan Islandille, joka oli määrätty hätälaskupaikaksi. Koga ei saavuttanut lentokenttää vaan suoritti pakkolaskun hiekalle, jolloin kone kääntyi nurin ja pilotti sai surmansa. Viisi viikkoa myöhemmin Yhdysvaltain laivaston PBY Catalina huomasi ylösalaisin olevan koneen ja laivasto nouti koneen tutkittavaksi. Tätä sotasaalista pidetään eräänä Tyynenmeren rintaman merkittävimmistä, koska Yhdysvaltain suorittamat koelennot paljastivat sekä Zeron vahvuudet että heikkoudet hävittäjänä. Tämän ansiosta liittoutuneet pystyivät opettamaan hävittäjälentäjilleen parempia taistelutaktiikoita Zeroja vastaan.*lähde?*

Akutan Zeroa on kuvailtu lähes mittaamattoman arvokkaaksi sotasaaliiksi ja yhdeksi tyynenmeren sodan merkittävimmäksi sotasaaliiksi.*kenen mukaan?* Japanilaisen historioitsijan Masatake Okumiyan mukaan Akutan Zeron menettäminen "ei ollut vähemmän merkityksellistä" kuin japanilaisten tappio Midwayn taistelussa ja, että sillä oli suuri merkitys Japanin lopullisen kukistumisen edistämisessä. Toisaalta John Lundstrom on yksi niistä, jotka kyseenalaistavat Akutan Zeron merkityksen sille, että Zeron heikkoudet kyettiin selvittämään.*lähde?*

Akutan Zero tuhoutui harjoitusonnettomuudessa 1945. Osia koneesta on säilytetty useissa eri museoissa Yhdysvalloissa.*lähde?*

Lähteet
-------

1. ↑

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Akutan Zero
**Piirilääkäri** oli aiemmin valtion palveluksessa oleva virkalääkäri. Suomen ensimmäinen piirilääkäri palkattiin Pohjanmaalle vuonna 1749. 1800-luvun alussa piirilääkäreitä oli 12 ja sata vuotta myöhemmin 53. Piirilääkärin päätehtävä oli huolehtia oman piirinsä alueella asuvan väestön terveyden- ja sairaanhoidosta. Lisäksi piirilääkärin tehtäviin kuului kotieläinten lääkintähuolto. Piirilääkärit olivat saaneet monipuolisen lääketieteellisen koulutuksen. Piirilääkärijärjestelmä lakkautettiin vuonna 1939. Kaupunginlääkärien palkkaaminen 1840-luvulta alkaen paransi lääkäritilannetta. Esimerkiksi Turkuun tuli piirilääkäri vuonna 1754, sairaala 1759 ja porvarien kustantama kaupunginlääkäri 1755. Kaupunginlääkäri muuttui vuonna 1827 kaupungin palkkaamaksi.

Tunnettuja piirilääkäreitä
--------------------------

* Elias Lönnrot, Kajaani
* Wolmar Schildt, Jyväskylä
* Ferdinand Flodin, Heinola
* Zacharias Topelius vanhempi, Uusikaarlepyy
* Wilhelm Fagerlund, Ahvenanmaa
* Lars Isak Ahlstubbe, Tampere
* Wilhelm Westerlund, Tyrvää, Loviisa, Tampere
* Barthold Rudolf Hast, Vaasa
* Samuel Roos, Joensuu

Katso myös
----------

* Kunnanlääkäri

Lähteet
-------

1. ↑  Kaisu-Maija Nenonen, Ilkka Teerijoki: *Historian suursanakirja*, s. 392. WSOY, 1998. ISBN 951-0-22044-2.
2. ↑  Pesonen, Niilo: *Piirilääkärinä Suomessa 1800-luvulla*, s. 5–6. WSOY, 1990. ISBN 951-0-16283-3.
3. ↑  Hämeenlinnan sairaanhoidon vaiheita 1700- ja 1800-luvuilla. Web Archive (Hämeenlinnan Lydia). Viitattu 28.7.2015.
4. ↑  Terveyden- ja sairaanhoito. Web Archive (Turun kaupunki). Arkistokokoelma. Julkaistu 27.4.2010. Viitattu 28.7.2015.

Aiheesta muualla
----------------

* Kansallisarkiston Arkistojen Portti
**Synkretismi** tarkoittaa kielitieteessä muoto- ja merkitysopillisten ainesten sulautumista toisiinsa.

Morfologista synkretismiä on esimerkiksi taivutusmuotojen päällekkäisyys muodossa *puunsa*, joka voi lauseesta riippuen edustaa joko yksikön nominatiivia, yksikön genetiiviä tai monikon nominatiivia.

Historiallista synkretismiä on se, kun kaksi morfeemia redusoituu yhdeksi esimerkiksi silloin, kun sijapääte katoaa kun sen funktio siirtyy jollekin toiselle muodolle. Virossa näin on käynyt akkusatiiville ja partitiiville,suomessa genetiiville ja akkusatiiville, ja saamessa inessiiville ja elatiiville. Latinan tytärkielistä katosivat sijamuodot, kun niiden päätteet muuttuivat toisistaan erottamattomiksi.

Synkretististä kieli-ideologiaa on se, kun naapurikielet saavat vaikuttaa vapaasti toistensa muoto- ja merkitysrakenteeseen.

Lähteet
-------

1. 1 2 3  synkretismi *Tieteen termipankki*. Viitattu 20.9.2022.
2. ↑  History of the Spanish noun *www.staff.ncl.ac.uk*. Viitattu 20.9.2022.
**Pitäjänkartasto** on pääosin vuosina 1840–1865 valmistunut käsin piirretty kartta-aineisto Suomen pitäjistä. Kartaston laatimisesta vastasi Päämaanmittauskonttori ja nykyään sitä säilytetään Kansallisarkistossa.

Historia
--------

Päämaanmittauskonttorin alaiset maanmittarit keräsivät aineiston lääneittäin, ja osittain niiden pohjana käytettiin 1700-luvulta peräisin olevia karttoja. Joitain kohtia täytettiin tyhjällä paperilla tai puuttuvia kohteita täydennysmitattiin. Kaikkiaan kartasto perustuu vuosilta 1749–1917 peräisin olevaan aineistoon, ja sen täydennys-, tarkennus- ja toimitustyö jatkui aina 1940-luvulle asti. Kokonaisuus on tästä syystä epäyhdenmukainen.

Kartat esittävät asumuksia, viljelyalueita, metsätyyppejä, aluerajoja, vesistöjä ja kulkureittejä Päämaanmittauskonttorin vuonna 1843 antamien ohjeiden mukaisesti. Niissä oli oltava otsikko, pohjoisviiva ja mittakaava. Kartat laadittiin vuoden 1825 piirustus- ja väritysohjeiden mukaisesti tavoitteena esittää pääpiirteissään kiinteistöjaotus ja maastokuviot.

Kartat eivät sisällä topografisia tietoja. Hallinnollisten ja kirkollisten rajojen muutoksia alettiin merkitsemään pitäjänkartoille vuodesta 1889 alkaen.

Uudenmaan läänin pitäjänkarttojen pienennökset
----------------------------------------------

Uudenmaan läänin 24 pitäjänkartoista tehtiin tarkistusta varten 1:100 000 -mittakaavaiset pienennökset kartaston puutteellisen ja vanhan kartta-aineiston takia. Pienoiskartat esittivät vain pitäjää ympäröivän rajapiirin, vesistöt, kylät, talot ja tiet. Maastonmuotoja ei tallennettu.

Säilytys ja käyttö
------------------

Pitäjänkartastoa säilytetään Kansallisarkistossa. Alkuperäisten huonon kunnon vuoksi niitä ei voi pääsääntöisesti saada tutkittavaksi, mutta ne ovat tutkittavissa digitaalisina Kansallisarkiston digitaaliarkistossa.

Kartat kertovat maanomistuksessa ja maankäytössä tapahtuneista muutoksista. Niitä voi hyödyntää siksi esimerkiksi maisemantutkimuksessa tai sukututkimuksen apuna. Karttojen ajankohdat ovat pitkän täydentämisprosessin takia kuitenkin viitteellisiä.

Lähteet
-------

* Suomen karttojen tarina 1633-1997 *kartogra.fi*. Viitattu 2.7.2020. Niemelä Osmo, *Suomen karttojen tarina 1633-1997. Näin Suomi kartoitettiin katseltavaksi.* Maanmittauslaitos ja Karttakeskus Oy, Helsinki 1998.
* Rosberg, Harri: Kansallisarkiston kartta -ja piirustusaineisto. (Toim. Rantatupa Heikki. Jyväskylän yliopiston ylioppilaskunnan julkaisusarja 55) *Kartta historian lähteenä*, 2000. Jyväskylä:  Kampus Kustannus.
* Jan Strangin karttatieto

### Viitteet

1. 1 2 3  Pitäjänkartasto – Portti *wiki.narc.fi*. Viitattu 2.7.2020.

Kirjallisuutta
--------------

* Strang, Jan: *Suomen kartan historia 1532–2005*, s. 172-178, 252-260 & 350-357. Antiikki-Kirja, 2020. ISBN 978-951-98135-4-7.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Pitäjänkartasto**.
* Pitäjänkartasto Kansallisarkiston digitaaliarkistossa ja Finnassa
* Pitäjänkarttojen pienennökset Kansallisarkiston digitaaliarkistossa ja Finnassa
**Sergei Aleksandrovitš Žigalko** (ven. Сергей Александрович Жигалко, valkoven. Сяргей Аляксандравіч Жыгалка, *Sjarhei Aljaksandravitš Žyhalka*; s. 28. maaliskuuta 1989 Minsk) on valkovenäläinen shakinpelaaja. Hän saavutti vuonna 2007 suurmestarin arvonimen. Žigalko pelasi FIDE:n turnauspelin viimeksi tammikuussa 2020, jolloin hänen vahvuuslukunsa oli 2 572. Nykyisin Žigalko on aktiivinen shakkistriimaaja.

Žigalko on pikashakin Euroopan-mestari vuodelta 2017. Hän on voittanut kolme Valko-Venäjän mestaruutta vuosina 2009, 2012 ja 2013. Žigalko on kilpaillut shakin maailmancupissa vuosina 2007, 2011, 2015 ja 2017. Shakkiolympialaisissa hän on pelannut vuonna 2008 Valko-Venäjän kakkospöydällä sekä vuosina 2010, 2012 ja 2014 Valko-Venäjän ykköspöydällä.

Žigalko on striimannut YouTube-kanavallaan Шахматы & Сергей Жигалко pelejään Lichess- ja Chess.com-sivustoilla vuodesta 2019 lähtien. Syyskuussa 2023 kanavalla oli 40,8 tuhatta tilaajaa.

Žigalkon veli Andrei on myös shakin suurmestari. Sergei Žigalkon puoliso on naisten FIDE-mestari Tatjana Revo.

Lähteet
-------

1. 1 2 3  Zhigalko, Sergei FIDE. Viitattu 17.2.2022. (englanniksi)
2. ↑  Сергей Жигалко *Sergei Žigalkon kotisivut*. Viitattu 17.2.2022. (venäjäksi)
3. 1 2  Sergei Žigalko ChessGames.com-sivustolla (englanniksi)
4. 1 2  Шахматы & Сергей Жигалко *YouTube*. Viitattu 21.9.2023.
5. ↑  Maksim Vavulin and Sergei Zhigalko winners of European Rapid & Blitz Chess Championships *Chessdom.com*.  18.12.2017. Viitattu 17.2.2022. (englanniksi)
6. ↑  Top Chess Players - Sergei Zhigalko *Chess.com*. Viitattu 17.2.2022. (englanniksi)
7. ↑  FIDE World Cup: Zhigalko, Sergei *OlimpBase*. Viitattu 17.2.2022. (englanniksi)
8. ↑  Men's Chess Olympiads: Zhigalko, Sergei *OlimpBase*. Viitattu 17.2.2022. (englanniksi)

Aiheesta muualla
----------------

* Kuvia tai muita tiedostoja aiheesta **Sergei Žigalko** Wikimedia Commonsissa
**Kareem Abdul-Jabbar** (alkup. nimeltään **Ferdinand Lewis Alcindor, Jr.**, s. 16. huhtikuuta 1947) on amerikkalainen koripalloilija, joka pelasi NBA-ammattilaisuransa aikana (1969–1989) Milwaukee Bucksissa ja Los Angeles Lakersissa.

Kesällä 1968 Alcindor kääntyi sunni-muslimiksi ja vaihtoi samalla nimensä Kareem Abdul-Jabbariksi. Abdul-Jabbar kieltäytyi osallistumasta vuoden 1968 kesäolympialaisiin Yhdysvaltain joukkueessa vastalauseena afroamerikkalaisten syrjinnälle.

217 cm:n pituinen Abdul-Jabbar pelasi sentterinä ja voitti kuusi NBA:n mestaruutta. Tulokaskaudellaan hänet valittiin vuoden tulokkaaksi. Abdul-Jabbaria verrattiin uransa aikana aiempiin sentteri-legendoihin Bill Russelliin ja Wilt Chamberlainiin.

Vuonna 1972 Abdul-Jabbar osallistui elokuvan *Game of Death* kuvauksiin Bruce Leen, Hapkidon suurmestari Ji Han Jaen ja Dan Inosanton kanssa.

Lopettaessaan vuonna 1989 42-vuotiaana Abdul-Jabbar oli tehnyt eniten pisteitä (38 387 pistettä), voittanut eniten MVP-palkintoja (*MVP – Most Valuable Player*, kuusi kappaletta), pelannut eniten All-Star -otteluissa (19 kertaa) ja eniten kausia (20 kautta) koko NBA:n siihenastisessa historiassa. Ennen Michael Jordania häntä pidettiin yleisesti kaikkien aikojen parhaana koripalloilijana, ja monet hänen saavutuksistaan ja ennätyksistään ovat vieläkin rikkomattomia.

Vuonna 1995 Abdul-Jabbar nimettiin NBA:n Hall of Fameen ja vuonna 1996 hänet valittiin 50:n kaikkien aikojen parhaan NBA-pelaajan joukkoon.

Abdul-Jabbar näytteli elokuvassa *Hei, me lennetään!.* Hän on näytellyt myös monessa tv-sarjassa.

Lähteet
-------

1. ↑  Kareem Abdul-Jabbar Basketball Reference.  Arkistoitu 9.5.2012. Viitattu 13.11.2013.
2. ↑  Going for Gold A History of Olympic Controversies *Random History*.  11.11.2009. Viitattu 8.11.2016.

Aiheesta muualla
----------------

* Kuvia tai muita tiedostoja aiheesta **Kareem Abdul-Jabbar** Wikimedia Commonsissa

|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Espanja
* Ranska
* BnF data
* Saksa
* Israel
* Yhdysvallat
* Japani
* Tšekki
* Australia
* Alankomaat
* Puola

 |
|  |
| Tieteilijät | 
* CiNii

 |
|  |
| Taiteenala | 
* Emmy Awards
* MusicBrainz

 |
|  |
| Henkilöt | 
* Deutsche Biographie
* Trove
* Elonet

 |
|  |
| Muut | 
* SNAC
* IdRef

 |

 |
**Altice Arena** on Portugalissa sijaitseva monitoimihalli, joka valmistui vuonna 1998. Se on Portugalin suurin monitoimihalli, sekä Euroopan unionin yksi suurimmista monitoimihalleista. Se rakennettiin vuoden 1998 Lissabonin maailmannäyttelyä varten. Tämän jälkeen areena on toiminut mm. Koripallon alle 19-vuotiaiden maailmanmestaruuskilpailujen ja Käsipallon miesten maailmanmestaruuskilpailujen kisapaikkana. Areena on toiminut vuonna 1998 nimellä *Pavilhão da Utopia* ja vuosina 1998-2013 nimellä *Pavilhão Atlântico*. Vuosina 2013-2017 areena toimi nimellä *MEO Arena*. Lokakuussa 2017 areena vaihtoi nimekseen Altice Arena. Areenalla järjestettiin myös vuoden 2018 Eurovision laulukilpailu 8. 10. ja 12 toukokuuta 2018. 

Altice Arena

Lähteet
-------

1. ↑  Jiandani, Sanjay (Sergio): Portugal: MEO Arena to be renamed Altice Arena  14.10.2017. esctoday.com. Viitattu 14.10.2017. (englanniksi)

Aiheesta muualla
----------------

* Kuvia tai muita tiedostoja aiheesta **Altice Arena** Wikimedia Commonsissa

|  |  |  |
| --- | --- | --- |
| Edeltäjä:**Kansainvälinen messukeskus** | **Eurovision laulukilpailun isäntäareena**2018 | Seuraaja:**Expo Tel Aviv** |
Alex Ross
**Alex Ross** (s. 1968) on yhdysvaltalainen musiikkikriitikko ja tietokirjailija. Hän on työskennellyt The New Yorker -lehden toimituksessa vuodesta 1996 ja julkaisi vuonna 2007 länsimaista 1900-luvun taidemusiikkia käsittelevän teoksen *The Rest Is Noise: Listening to the Twentieth Century*.

Ross opiskeli St. Albansin yksityisessä lukiossa Washingtonissa ja valmistui Harvardin yliopistosta vuonna 1990. Hän on toiminut aikaisemmin muun muassa The New Republic -lehden toimituksessa ja *The New Yorker* -lehden avustajana.

Rossin vuonna 2007 julkaistu esikoiskirja *The Rest Is Noise: Listening to the Twentieth Century* nousi New York Timesin bestseller-listalle ja sai monia palkintoja, muun muassa *National Book Critics Circle* -palkinnon, Guardian lehden esikoiskirjapalkinnon ja se oli vuoden 2008 Pulitzer-palkintofinalisti.

Alex Ross on naimisissa ohjaaja-näyttelijä Jonathan Liseckin kanssa ja asuu New Yorkin Chelsean kaupunginosassa.

Teokset
-------

* Alex Ross: *The Rest Is Noise: Listening to the Twentieth Century*. Picador, 2008. ISBN 978-0312427719.

Lähteet
-------

1. ↑  Bio *Alex Ross: The Rest Is Noise*.  May 13, 2004. Alex Ross. Viitattu 27.2.2009. (englanniksi)
2. 1 2  Alex Ross: The Rest Is Noise  May 09, 2004. Alex Ross. Viitattu 27.2.2009. (englanniksi)
3. 1 2  Christopher Bonanos: You'll happily be taken along for the ride  Wednesday 7 November 2007. guardian.co.uk:  Guardian News and Media Limited. Viitattu 27.2.2009. (englanniksi)

Aiheesta muualla
----------------

* Alex Rossin blogi

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Norja
* Espanja
* Ranska
* BnF data
* Katalonia
* Saksa
* Israel
* Yhdysvallat
* Ruotsi
* Latvia
* Tšekki
* Korea
* Alankomaat

 |
|  |
| Taiteenala | 
* MusicBrainz

 |
|  |
| Muut | 
* SNAC
* IdRef

 |

 |
**Laitteistokuvauskielet** (engl. *hardware description language*, HDL) ovat ohjelmointikielten kaltaisia täsmäkieliä. Laitteistokuvauskielellä voidaan antaa formaali kuvaus tietokonelaitteistosta, esimerkiksi suorittimesta, jota voidaan käyttää muun muassa kyseisen laitteiston käyttäytymisen simulointiin ja toiminnan oikeellisuuden varmistamiseen ennen kuin laite fyysisesti valmistetaan. Kuvausta voidaan myös sopivaa ohjelmistoa käyttämällä hyödyntää logiikkasynteesissä, jossa koodista luodaan piirustukset esimerkiksi ASIC-piirille (engl. *application specific integrated circuit*) tai kytkennät FPGA-piirille (engl. *field-programmable gate array*). Laitteistokuvauskielillä on merkittävä osa nykyaikaisessa digitaalisuunnittelussa. Kaksi ylivoimaisesti käytetyintä laitteistokuvauskieltä ovat VHDL ja Verilog.

Laitteistokuvauskielet vs. ohjelmointikielet
--------------------------------------------

Useimpien laitteistokuvauskielten syntaksi perustuu johonkin ohjelmointikieleen, esimerkiksi VHDL perustuu Adaan ja Verilog C:hen. Kielet kuitenkin sisältävät laitteiston tarkkaan kuvaukseen tarvittavia erityisrakenteita ja eroavat siksi merkittävästi ohjelmointikielistä. Esimerkiksi ohjelmointikielillä kirjoitetut ohjelmat suoritetaan suurimmaksi osaksi sekventiaalisesti, eli käskyt suoritetaan yksi kerrallaan peräkkäin. Tietokonelaitteistoissa rinnakkaisuutta esiintyy paljon ja tämän johdosta laitteistokuvauskielissä on rakenteita, joiden avulla on helppo kirjoittaa rinnakkaista koodia. Laitteistokuvauskielillä on myös mahdollista mallintaa laitteistoläheisellä tavalla eri osalohkojen välistä digitaalista ja joskus myös analogista signalointia.

Tulevaisuus
-----------

Laitteistokuvauskielillä on perinteisesti ollut huomattavasti vaikeampaa ja työläämpää toteuttaa algoritmi kuin ohjelmointikielillä. Laitteistokuvauskielet ovat viime aikoina alkaneet lähestyä ominaisuuksiltaan ja abstraktiotasoltaan korkean tasoon ohjelmointikieliä, erityisesti C++:aa. Esimerkiksi SystemC:n ja SystemVerilogin kaltaisilla kielillä on mahdollista mallintaa laitteistoa järjestelmätasolla (engl. *system level*) ja transaktiotasolla (engl. *transaction level*) siinä missä VHDL ja Verilog toimivat matalammalla rekisterisiirtotasolla (engl. *register transfer level*, RTL). Mooren lakia mukaileva kehitysvauhti on yksi merkittävä syy miksi korkeamman abstraktiotason työkaluille tulee olemaan yhä enemmän tarvetta.

Laitteistokuvauskieliä
----------------------

* Verilog
* VHDL
* SystemC
* SystemVerilog
* GPSS II